Tesourie ontken hy is haaks met presidensie oor NGV | Netwerk24
Deur Nellie Brand-Jonker 16 November 2018 14:08
Die plan met die NVG is om ’n sentrale fonds te stig waarin alle bydraes vir ’n nasionale mediese fonds gestort word.
Die wetsontwerp is op 21 Junie uitgereik nadat die kabinet goedgekeur het dat dit in die Staatskoerant vir openbare kommentaar gepubliseer word.
Daarna is drie maande vir kommentaar toegelaat en die presidensie het in Oktober ’n nasionale beraad oor gesondheid gehou om belanghebbendes oor die voorgestelde NGV en probleme in staatshospitale byeen te bring.
Business Day het Vrydag berig dat die nasionale tesourie en Olive Shisana, spesiale raadgewer van pres. Cyril Ramaphosa oor maatskaplike sake, haaks is omdat sy eensydig wysigings in die wetsontwerp aangebring het.
Aldus die koerant het Ismail Momoniat, waarnemende direkteur-generaal van die nasionale tesourie, verlede week ’n brief aan Shisana gestuur waaruit dié verskille blyk. Dit handel glo oor belangrike dele van die wetsontwerp waarvoor die tesourie spesifiek gevra het en wat sy verwyder het.
Die plan met die NVG is om ’n sentrale fonds te stig waarin alle bydraes vir ’n nasionale mediese fonds gestort word. Dié fonds gaan sekere voordele vir alle Suid-Afrikaners dek, soos wat mediese fondse tans vir hul lede doen.
Die nasionale tesourie het Vrydag in ’n verklaring gesê sedert die wetsontwerp vir kommentaar uitgereik is, is wyd daaroor beraadslaag. Dit sluit in die presidensiële konsultasie oor NGV op 24 Augustus, wat die gesondheidsberaad voorafgegaan het.
“Die konsultasie het die regering in staat gestel om seker te maak dat alle oorwoë sienings vir die hersiening van die konsepwetsontwerp beskikbaar is.”
Volgens die nasionale tesourie het die presidensie ’n NGV-krygskamer gevestig om te verseker dat die NGV-program suksesvol uitgevoer word. Alle relevante departemente is betrokke.
“Amptenare van die presidensie, die departement van gesondheid, die nasionale tesourie en ander staatsdepartemente het saam aan die hersiene NGV-wetsontwerp gewerk.”
Die brief waarna in die mediaberig verwys word, is net deel van die “lewendige en voortgesette skakeling” wat plaasvind om samehang oor beleid te verseker, sê die tesourie in die verklaring.
“Ons het aansienlike vordering gemaak op kerngebiede en ’n ooreenkoms bereik oor die meeste belangrike aangeleenthede.
“Baie van die kwessies wat deur die tesourie geopper is, het aandag gekry. Ons is oortuig daarvan dat hierdie belangrike wetsontwerp binnekort in die parlement ter tafel gelê gaan word. Meer besonderhede sal bekend gemaak word sodra die proses voltooi en die wetsontwerp deur die kabinet goedgekeur is.”
Meer oor: Ismail Momoniat | Tesourie | Ngv | Gesondheid | Mediese Fondse | Nasionale Gesondheids­Versekering
NGV-projekte gaan uitgestel word – Motsoaledi
NGV kry nekslag van tesourie
Tito sal NGV anders benader